paragraph_text: Vojska Crne Gore predstavlja naoružani dio Snaga sigurnosti za obranu Crne Gore (uz policiju i obalnu stražu), koja djeluje u skladu s ustavom i načelima međunarodnoga prava koja određuju načela porabe sile za samoobranu. Vojska se još uvijek nalazi u procesu ustroja, nakon što je Crna Gora 2006. godine stekla neovisnost, te nakon što je došlo do ukidanja Vojske Srbije i Crne Gore. Očekuje se donošenje novoga Zakona o obrani do kraja ljeta 2007., kao i Zakona o Vojsci Crne Gore, Strategije obrane (Strategija nacionalne sigurnosti je donesena) te Vojne doktrine, koji će biti u skladu s normama NATO-a i Europske unije, ali i u duhu vojne tradicije. Vojska vuče tradiciju od crnogorske Kraljevske vojske, pa će uskoro, u skladu s tim, dobiti nove činove i odore (uniformu).